Komisija želi nastaviti s tim pristupom u budućnosti i dobivati važna saznanja u sklopu dijaloga. To pomaže u određivanju prioriteta pri radu na normizaciji te u internim razmatranjima i pripremnim djelovanjima prije pripreme izvješća o provedbi Uredbe (EU) br. 1025/2012. Komisija će pripremiti to izvješće i dostaviti ga Europskom parlamentu i Vijeću.

Tehnologija lanca blokova podržava sigurnu pohranu podataka koje se uz to može obuhvatiti revizijom te smanjuje transakcijske troškove čime se postiže visoka razina sljedivosti i sigurnosti u ekonomskim transakcijama na internetu. S obzirom da sustav prikuplja podatke s javnih i privatnih mreža, normizacija je potrebna za interoperabilnost među različitim konfiguracijama tehnologije lanca blokova. Komisija je 1. veljače 2018. osnovala Opservatorij i forum EU-a čija će se Radna skupina za politiku lanca blokova i okvirne uvjete baviti, među ostalim, pitanjima o tehnološkom razvoju i razvoju ekosustava poput interoperabilnosti na koja normizacija može ponuditi odgovor. Također će utvrditi postoji li potreba za normizacijom lanaca blokova na razini EU-a.

Stvaranje pravih uvjeta za procvat digitalnih mreža i usluga jedan je od triju stupova strategije za jedinstveno digitalno tržište. Normizacija će ga podržati u 2019. naglaskom na internet stvari, velike količine podataka, lance blokova, kooperativne inteligentne prometne sustave i autonomnu vožnju, e-zdravstvo, pametne gradove, pristupačnost, e-vladu i umjetnu inteligenciju. Usklađivanje u pogledu spektra za 5G i dostupnost globalnih normi za 5G do kraja 2019. kako je predviđeno u Akcijskom planu za 5G potaknut će ulaganja u 5G mreže i aplikacije.

Normizacija je važan preduvjet za povezanije i pravednije unutarnje tržište. Razvoj ključnih tehničkih normi vrlo je važan kako bi se osigurala interoperabilnost različitih sustava i može znatno olakšati uvođenje inovativnih rješenja. U paketu za mobilnost nedavno donesenom kako bi se prometnom sektoru pomoglo pri digitalizaciji i konkurentnom i socijalno pravednom prelasku na čistu energiju predstavljen je niz inicijativa. Primjerice, konvoji vozila omogućuju sigurnije kretanje skupinama autonomnih vozila primjenom automatiziranih inteligentnih kontrolnih sustava koji međusobno komuniciraju. U tom slučaju vodeće vozilo upravlja brzinom i smjerom kretanja svih drugih vozila; to je tehnologija budućnosti kojom se može postići bolja sigurnost na cestama i poboljšati učinkovitost prometa. Normizacija bi trebala podržati provedbu predložene uredbe EU-a pružanjem tehničkih specifikacija za rješavanje pitanja međupovezanosti i interoperabilnosti sustava. Usto, Komisija će raditi na rješavanju problema sa spektrom u cilju podrške pristupa radiomreži tehnologijama za povezanu i automatiziranu mobilnost u pojasu od 5,9 GHz.

Elektroničke informacije za prijevoz tereta u kombinaciji s elektroničkim izdavanjem računa poboljšat će učinkovitost sektora logistike. Norme za elektroničke informacije za prijevoz tereta trebale bi olakšati razradu jedinstvenog pristupa za prihvaćanje elektroničkih dokumenata.

Komisija će zatražiti i ažuriranje normi potrebnih za pregled i ispitivanje opasnih tvari koje se prevoze diljem država članica.

2.5.Mjere potpore europskom akcijskom planu obrane

Na europsko obrambeno tržište negativno utječu rascjepkanost i nedostatna suradnja unutar industrije. Stoga je uloga jedne od triju mjera najavljenih u akcijskom planu obrane osigurati otvoreno i konkurentno jedinstveno tržište EU-a za obranu. Europska normizacija dokazano je uspješna u podržavanju otvorenosti i natjecanja na unutarnjem tržištu. Komisija je Europskoj obrambenoj agenciji predložila početak razvoja akcijskog plana za normizaciju u području obrane uz suradnju s europskim organizacijama za normizaciju.

2.6.Mjere potpore svemirskoj strategiji za Europu

Raspoređivanje sustava Galileo dovršit će se do 2020., zajedno s fazom uporabe sustava (započeto 2017.). To znači da će do tog trenutka svemirski segment biti u potpunosti raspoređen i sve usluge u potpunosti operativne. Komisija je Europskoj agenciji za globalne navigacijske satelitske sustave predložila početak razvoja akcijskog plana za normizaciju područja uz suradnju s europskim organizacijama za normizaciju.

2.7.Mjere potpore Europskom programu sigurnosti

Kako bi odgovorila na nove sigurnosne izazove, EU financira istraživanja radi unapređenja sigurnosnih tehnologija na europskoj razini. Industrijska baza za sigurnost EU-a sposobna je osigurati potrebna rješenja. Međutim, ta industrija mora prevladati postojeću rascjepkanost prije šireg prihvaćanja rezultata istraživanja koje financira EU. Normama bi se mogao premostiti taj jaz. One, naime, mogu osigurati ekonomiju razmjera i smanjiti neravnotežu u pogledu informacija između ponude i potražnje s pomoću prekograničnih transakcija.

3.Međunarodna suradnja

Jačanje konkurentnosti industrije EU-a u globalnom lancu vrijednosti i jačanje njezinog položaja na međunarodnim tržištima ključni su uvjeti za stvaranje radnih mjesta i rasta u Europi, osobito s obzirom na promjene dinamike u međunarodnim trgovinskim politikama.